CELEX: C2005/330/59
Language: fi
Date: 2005-12-24 00:00:00
Title: Asia T-385/05: Kanne  21.10.2005  — Transnáutica v. komissio

24.12.2005   
            
            
               FI
            
            
               Euroopan unionin virallinen lehti
            
            
               C 330/24
            
         Kanne 21.10.2005 — Transnáutica v. komissio
   (Asia T-385/05)
   (2005/C 330/59)
   Oikeudenkäyntikieli: englanti
   Asianosaiset
   
      Kantaja: Transnáutica — Transportes e Navegação, SA (Matsoinhos, Portugali) (edustajat: asianajajat C. Fernández Vicién, I. Moreno-Tapia, D. Ortigão Ramos, B. Aniceto Silva)
   
      Vastaaja: Euroopan yhteisöjen komissio
   Vaatimukset
   
               —
            
            
               komission 6.7.2005 tekemä päätös (REM 05/2004), joka koskee tullien peruuttamista ja palauttamista, on kumottava kokonaisuudessaan;
            
         
               —
            
            
               komissio on velvoitettava korvaamaan oikeudenkäyntikulut tästä oikeudenkäynnistä.
            
         Oikeudelliset perusteet ja pääasialliset perustelut
   Kantaja on portugalilainen yhtiö, joka harjoittaa pääasiassa rahdin kuljetusta. Vuonna 1994 toinen portugalilainen yhtiö lähetti tietyn määrän tupakkaa ja etyylialkoholia sisältäviä tavaralähetyksiä Portugalista tuolloin yhteisöön kuulumattomiin maihin yhteisön ulkoista passitusta koskevien sääntöjen mukaisesti. Kantaja nimettiin näiden tavaralähetysten osalta yhteisön tullikoodeksin 96 artiklan mukaiseksi passituksesta vastaavaksi. Myöhemmin paljastui, ettei kantajan johdolla ollut mitään tietoa näistä suorituksista, sillä eräs sen työntekijöistä oli toiminut vilpillisesti ja käyttänyt kantajan yleisvakuutta koskevaa todistusta sisäisten ohjeiden vastaisesti.
   Koska ei ollut mitään näyttöä siitä, että kyseiset tavaralähetykset olivat saapuneet määräpaikkansa tullitoimipaikkaan, kantajaa vaadittiin passituksesta vastaavana maksamaan asianmukaiset tullivelat. Kantaja haki myöhemmin yhteisön tullikoodeksin 239 artiklan nojalla näiden velkojen palauttamista ja peruuttamista ja väitti, että koska se ei tiennyt työntekijänsä luvattomasta toiminnasta, se ei ollut osallisena missään vilpillisessä toiminnassa ja oli tehnyt yhteistyötä viranomaisten kanssa ja että lisäksi Portugalin tulliviranomaiset eivät olleet missään vaiheessa ilmoittaneet sille epäilyksistään, jotka koskivat petosta kyseisissä toimissa. Tämä hakemus hylättiin riidanalaisella päätöksellä.
   Kanteensa tueksi kantaja väittää, että komissio rikkoi olennaisia menettelymääräyksiä, koska se ei pyytänyt lausuntoa tullikomitealta ja kehotti kantajaa osallistumaan menettelyyn vasta myöhäisessä vaiheessa. Kantaja vetoaa myös komission tekemään asian tosiseikkoja koskevaan ilmeiseen arviointivirheeseen sekä siihen, että komissio on ei ole noudattanut velvollisuuttaan perustella päätöksensä. Lisäksi kantaja viittaa väitettyihin hyvän hallintotavan periaatteen ja kantajan puolustautumisoikeuksien loukkaamiseen sillä perusteella, että komissio ei ole tutkinut huolellisesti ja puolueettomasti kaikkia asian merkityksellisiä seikkoja. Lopuksi kantaja vetoaa väitettyyn suhteellisuusperiaatteen rikkomiseen, koska sen hakemus hylättiin vaikka komissio ja Portugalin viranomaiset olivat aloittaneet tutkimuksen sen selvittämiseksi, oliko kyseessä oleva toiminta salakuljetusta.